**Ünnepre hangoló előadásokkal várja az egész családot decemberben a Müpa**

**Az év végi rohanás közepette és az ünnepi készülődés forgatagában még nagyobb szükségünk lehet a kikapcsolódásra és arra, hogy minőségi időt töltsünk együtt azokkal, akik a legközelebb állnak hozzánk. A Müpa ebben az időszakban is a család minden tagjának kínál programot, amellyel hangolódhat a közelgő ünnepekre.**

Bár a karácsony az egész család számára ünnep, mégis talán a legfiatalabbak várják a legjobban. Az ünnep dátumát ugyan nem, de az azt körülölelő hangulatot közelebb hozza a szívekhez a **Recirquel** méltán népszerű téli újcirkusz-meséje, a *Kristály*. A Vági Bence művészeti vezető által megálmodott produkció, amely idén szinte teljesen új szereplőgárdával és megújult zsánerszámokkal várja a közönséget, a cirkusz és a tánc eszközeivel idézi meg a klasszikus mesék világát. Az immerzív előadás gyerekek és felnőttek számára egyaránt lenyűgöző élményt nyújt, hiszen a műfaj sajátosságaként a nézők maguk is a cirkuszi tér részévé válnak: együtt mozognak és lélegeznek a művészekkel, a mesébe feledkezve együtt keresik a szeretet melegségét a lenyűgöző illúziókkal teli, hóval borított térben. Az előadás december 6. és január 7. között több mint hatvan alkalommal lesz látható a Millenáris Üvegcsarnokában.

A **Magyar Állami Népi Együttes** nagyszabású adventi táncjátéka, a *Csodaváró betlehemes* hét képben, tánccal, zenével, énekkel és a karácsonyi szokásokmegidézésével varázsolja a színpadra az ünnep legszebb pillanatait, a készülődéstől az ajándékozáson át a mézeskalácssütésig, persze a díszítést és az ajándékozást sem hagyva ki.

A legkisebbeket a **Karácsonyi Ringató** várja közös énekléssel és játékkal, s a sorozat müpás házigazdája, Gáll Viktória Emese, valamint édesanyja, a Ringató alapítója, Gállné Gróh Ilona ezúttal különleges kórusélménnyel is készül a legifjabb zenerajongók számára.

A gyerekek mellett azért szüleikről sem feledkezik meg a Müpa: számos alkalommal várja őket is egy kis esti kikapcsolódásra. A **Cantemus Kóruscsalád**, valamint a **Magyar Rádió Szimfonikus Zenekara** és **Gyermekkórusának Ifjúsági Vegyeskara** adventi hangulatú művekkel segíti az átszellemülést advent első vasárnapján, míg **Tóth Vera**, a **Budapest Jazz Orchestra** és a **Danubia Zenekar** az év végi hajrá legfeszítettebb napjaiba igyekszik egy kis könnyedséget csempészni. Azoknak sem kell szomorkodniuk, akik esetleg lemaradtak volna a jegyekről, hiszen a **Müpa Home Live** közvetítésének hála otthonról is élőben követhetik a koncerteket, akárcsak a **Nemzeti Filharmonikusok** december 23-i ünnepi hangversenyét, amelyen Bach lipcsei éveihez kapcsolódó zeneművek hangzanak majd fel.

A karácsonyi orgonakoncertek a Müpa legszebb hagyományait képviselik, hiszen kevés hangszer tud olyan mennyei áhítatot kiváltani, mint az orgona. Ez hatványozottan igaz, ha a hangja kórusénekkel egészül ki. Az egyik legsikeresebb magyar orgonaművész, a Junior Prima díjas **Mészáros Zsolt Máté** a Valkai Dávid vezette **Szegedi Bartók Béla Nőikar**ral kiegészülve rendkívül gazdag – klasszikus és kortárs művekből álló – műsorral készül az estre.

Az előző évekhez hasonlóan a Müpa idén is minden elköltött 10 000 forint után 1000 forint értékű ajándékutalvánnyal kedveskedik a jegyvásárlóknak, akik így szeretteikkel is megoszthatják a zene élményét!

**Recirquel: Kristály a Millenárison - a Müpa kihelyezett előadása**

**2023. december 6. – 2024. január 7.**

*Millenáris Üvegcsarnok (D épület)*

Jegyek és további információk: <https://www.mupa.hu/programok/kristaly>

**Magyar Állami Népi Együttes: *Csodaváró betlehemes***

**2023. december 28.- 29***. 11:00; 15:00*

*Bartók Béla Nemzeti Hangversenyterem*

Jegyek és további információk: <https://bit.ly/mane_csodavaro_betlehemes>

**Karácsonyi Ringató**

**2023. december 16.** 09:45; 11:00

*Üvegterem*

Jegyek és további információk: <https://bit.ly/4a1AZfZ>

**Mészáros Zsolt Máté és a Szegedi Bartók Béla Nőikar**

**2023. december 13.** 19:30

*Bartók Béla Nemzeti Hangversenyterem*

Jegyek és további információk: <https://bit.ly/3uCcGFn>

**Müpa Home:** <https://www.mupa.hu/media/mupa-home>

**Müpa**

A Müpa Magyarország egyik legismertebb kulturális márkája és egyik legmodernebb kulturális intézménye, mely egyedülálló módon fogja össze a különböző művészeti ágakat: helyet ad komoly-, kortárs, könnyű- és világzenének, jazznek, operának, újcirkusznak, táncnak, irodalomnak, filmnek egyaránt. A Müpát 2005-ben azért hívták életre, hogy magas színvonalú, minőségi kulturális eseményeket kínáljon változatos műfajokban. Az intézmény alapvető feladata, hogy a hazai és európai művészeti hagyományok tiszteletben tartásával új irányokat és irányzatokat is bemutasson és közérthetővé tegyen, s az ínyenc és a szélesebb közönség számára is befogadható, magas szintű élményt biztosítson. A Müpa a hazai és nemzetközi élvonalba tartozó művészek előadásain túl új művek létrehozását is kezdeményezi és támogatja. Kiemelt szerepet játszik a nemzetközi kulturális kapcsolatok ápolásában, a hazai kulturális célok megvalósításában, illetve a magyar előadóművészek nemzetközi megismertetésében. Tevékenysége jelentősen hozzájárul ahhoz, hogy a jövő nemzedékének fiataljai is egyre szélesebb körben váljanak tudatos kultúrafogyasztó felnőttekké. Mindezt inspiráló, párbeszédet generáló, kérdéseket felvető művészeti eseményekkel és szolgáltatásokkal, élményre, kreativitásra és interakcióra építő újszerű programok bemutatásával teszi.

További információ:  
Müpa kommunikáció  
E-mail: [sajto@mupa.hu](mailto:sajto@mupa.hu)